
Grozījumi Ministru kabineta 2024. gada 7. maija noteikumos Nr. 284 "Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.1. pasākuma "Pašvaldību pielāgošanās klimata pārmaiņām" pirmās un otrās projektu iesniegumu atlases kārtas īstenošanas noteikumi"
Izdoti saskaņā ar Eiropas Savienības fondu 2021.‒2027. gada plānošanas perioda vadības likuma 19. panta 6. un 13. punktu
· Izdarīt Ministru kabineta 2024. gada 7. maija noteikumos Nr. 284 "Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa "Veicināt pielāgošanos klimata pārmaiņām, risku novēršanu un noturību pret katastrofām" 2.1.3.1. pasākuma "Pašvaldību pielāgošanās klimata pārmaiņām" pirmās un otrās projektu iesniegumu atlases kārtas īstenošanas noteikumi" (Latvijas Vēstnesis, 2024, 89. nr.; 2026, 29. nr.) šādus grozījumus:
· 1. Izteikt 5. punktu šādā redakcijā:
· "5. Pasākuma ietvaros līdz 2029. gada 31. decembrim sasniedzamie uzraudzības rādītāji un to vērtības:
· 5.1. iznākuma rādītāji:
· 5.1.1. nacionālās un vietējās stratēģijas, kas vērstas uz pielāgošanos klimata pārmaiņām. Iznākuma rādītāja vērtība tiek sasniegta, ja projektu ieguldījumi pirmās atlases kārtas ietvaros tiek veikti saskaņā ar vismaz 14 pašvaldību stratēģijām un otrās atlases kārtas ietvaros – vismaz ar vienu pašvaldības stratēģiju;
· 5.1.2. zaļā infrastruktūra, kas izveidota vai jaunināta nolūkā pielāgoties klimata pārmaiņām. Iznākuma rādītāja vērtība tiek sasniegta, ja pasākuma pirmās atlases kārtas projektu ietvaros veikti ieguldījumi zaļajā infrastruktūrā 21 ha platībā un pasākuma otrās atlases kārtas projektu ietvaros – vismaz 10 ha platībā;
· 5.2. nacionālais rādītājs – jaunizveidota vai nostiprināta piekrastes joslas un upju un ezeru krastu aizsardzība pret plūdiem. Nacionālā rādītāja vērtība tiek sasniegta, ja veikti ieguldījumi, kas no plūdiem aizsargā krasta joslu atbilstoši īstenojamo projektu iesniegumos norādītajiem sasniedzamajiem rezultātiem (km)."
· 2. Izteikt 10. punktu šādā redakcijā:
· "10. Pasākuma pirmās atlases kārtas ietvaros plānotais un pieejamais kopējais finansējums ir ne mazāks kā 38 626 356 euro, tai skaitā Eiropas Reģionālās attīstības fonda finansējums – 32 832 402 euro un nacionālais līdzfinansējums, ko veido pašvaldību un privātais finansējums, – ne mazāks kā 5 793 954 euro."
· 3. Izteikt 11. punktu šādā redakcijā:
· "11. Pasākuma otrās atlases kārtas ietvaros plānotais un pieejamais kopējais finansējums ir ne mazāks kā 12 178 375 euro, tai skaitā Eiropas Reģionālās attīstības fonda finansējums – 10 351 618 euro un nacionālais līdzfinansējums, ko veido pašvaldību un privātais finansējums, – ne mazāks kā 1 826 757 euro."
· 4. Papildināt ar 11.1 punktu šādā redakcijā:
· "11.1 Ja pasākuma pirmās atlases kārtas ietvaros pieejamais Eiropas Reģionālās attīstības fonda finansējums pilnībā netiek izmantots, atlikušo Eiropas Reģionālās attīstības fonda finansējumu, sadarbības iestādei vienojoties ar atbildīgo iestādi par atlases nosacījumiem, novirza pasākuma otrajai atlases kārtai."
· 5. Izteikt 28.1. apakšpunktu šādā redakcijā:
· "28.1. ar projekta iesniegumu un projekta īstenošanu saistītās pamatojošās dokumentācijas sagatavošanas izmaksas, kas nav radušās uz darba līguma pamata, kopā nepārsniedzot 10 procentus no projekta kopējām plānotajām attiecināmajām izmaksām, tai skaitā:
· 28.1.1. izmaksas par ekspertu konsultācijām, kas nepieciešamas projekta sekmīgai īstenošanai, nepārsniedzot piecus procentus no projekta kopējām plānotajām attiecināmajām izmaksām;
· 28.1.2. izmaksas par inženierbūvju, labiekārtojuma elementu un dabā balstīto risinājumu tehnisko specifikāciju, tehnisko projektu vai būvprojektu sagatavošanu (tai skaitā ar būvniecības ieceri un būvprojekta minimālā sastāvā saistīto sagatavošanas darbu), lai pielāgotos klimata pārmaiņām, kā arī būvprojekta ekspertīzes izmaksas, ja ekspertīzes veikšanu nosaka būvniecības jomu regulējošie normatīvie akti;
· 28.1.3. ieguldījumu ekonomiskā pamatojuma (tai skaitā investīciju uzturēšanai un ilgtspējai nepieciešamā finansējuma un darbību kopuma izvērtējuma), kā arī izmaksu un ieguvumu analīzes vai finanšu analīzes (ja attiecināms) sagatavošanas izmaksas;
· 28.1.4. autoruzraudzības un būvuzraudzības izmaksas, ja to veikšanu nosaka normatīvie akti būvniecības jomā;".
· 6. Izteikt 28.4. apakšpunktu šādā redakcijā:
· "28.4. iekārtu un aprīkojuma iegāde (tai skaitā specializētu transportlīdzekļu iegāde) pašvaldību civilās aizsardzības uzlabošanai, nepārsniedzot 10 procentus no projekta kopējām plānotajām attiecināmajām izmaksām;".
· 7. Izteikt 28.5. apakšpunktu šādā redakcijā:
· "28.5. teritorijas labiekārtošanas un invazīvo sugu ierobežošanas un apkarošanas, kā arī kaitēkļu apkarošanas pasākumu izmaksas, nepārsniedzot 10 procentus no projekta kopējām plānotajām attiecināmajām izmaksām pasākuma pirmajā atlases kārtā un nepārsniedzot 20 procentus no projekta kopējām plānotajām attiecināmajām izmaksām pasākuma otrajā atlases kārtā;".
· 8. Izteikt 28.7. apakšpunktu šādā redakcijā:
· "28.7. neparedzētie izdevumi, kas nepārsniedz piecus procentus no projekta kopējām plānotajām attiecināmajām izmaksām un kuru izlietošanu finansējuma saņēmējs saskaņo ar sadarbības iestādi;".
· 9. Izteikt 28.8. apakšpunktu šādā redakcijā:
· "28.8. rezerves izmaksas, nepārsniedzot 10 procentus no plānoto attiecināmo būvniecības izmaksu kopsummas, ja projektā paredzētas būvniecības darbības un attiecināmajās izmaksās nav iekļauti šo noteikumu 28.7. apakšpunktā minētie neparedzētie izdevumi. Rezerves izmaksu izlietošanu finansējuma saņēmējs saskaņo ar sadarbības iestādi;".
· 10. Izteikt 28.10. apakšpunktu šādā redakcijā:
· "28.10. tiešās attiecināmās projekta personāla izmaksas, kuras saskaņā ar regulas Nr. 2021/1060 55. panta 1. punktu projekta iesniegumā plāno kā vienu izmaksu pozīciju, piemērojot izmaksu vienoto likmi sešu procentu apmērā no šo noteikumu 28. punktā minētajām pārējām tiešajām attiecināmajām izmaksām, kas nav tiešās attiecināmās personāla izmaksas;".
· 11. Izteikt 30. punktu šādā redakcijā:
· "30. Šo noteikumu 28.1., 28.3., 28.4., 28.5., 28.6., 28.10. apakšpunktā un 32. punktā minētās izmaksas kopā nepārsniedz 40 procentus no pasākuma pirmās atlases kārtas projektā plānotā Eiropas Reģionālās attīstības fonda finansējuma."
· 12. Izteikt 35. punktu šādā redakcijā:
· "35. Finansējuma saņēmējs projektu īsteno saskaņā ar noslēgto civiltiesisko līgumu vai vienošanos par projekta īstenošanu. Pasākuma pirmās atlases kārtas un otrās atlases kārtas projektus īsteno ne ilgāk kā līdz 2029. gada 31. decembrim."
· 13. Izteikt 36.11. apakšpunktu šādā redakcijā:
· "36.11. un sadarbības partneris (ja attiecināms) savā tīmekļvietnē ievieto aktuālo informāciju par projekta īstenošanu;".
· 14. Izteikt 36.12. apakšpunktu šādā redakcijā:
· "36.12. un sadarbības partneris (ja attiecināms), projekta ietvaros veicot preču, pakalpojumu un būvdarbu iepirkumus, nodrošina tajos vides prasību integrāciju un izvērtē sociāli atbildīga publiskā iepirkuma nosacījumu piemērošanu (ja attiecināms);".

	Ministru prezidents
	(paraksts*)
	V. Uzvārds

	Ministrs
	(paraksts*)
	V. Uzvārds


* Dokuments ir parakstīts ar drošu elektronisko parakstu

